Diari Oficial de la Generalitat Valenciana


Sumari del DOGV 9748, del 19-12-2023 (2023/12767)

RESOLUCIÓ de 14 de desembre de 2023, de la Direcció General de Formació Professional, per la qual s'estableix el procediment d'autorització o de renovació per a impartir programes formatius de qualificació bàsica en el curs 2024-2025.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9748

Data del DOGV
:   19-12-2023

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2023/12334


Data del document
:   14-12-2023

Organisme emissor
:   Conselleria d'Educació, Universitats i Ocupació

Tipus de document
:   Resolució

Descriptors 

:   * Conselleria d'Educació, Universitats i Ocupació
    * centre d'ensenyament

RESOLUCIÓ de 14 de desembre de 2023, de la Direcció General de Formació Professional, per la qual s'estableix el procediment d'autorització o de renovació per a impartir programes formatius de qualificació bàsica en el curs 2024-2025. [2023/12114]  
L'Ordre 73/2014, de 26 d'agost, de la Conselleria d'Educació, Cultura i Esport, regula els programes formatius de qualificació bàsica de la Comunitat Valenciana. Els esmentats programes són una oferta formativa, adaptada a les necessitats específiques de l'alumnat que ha abandonat l'ensenyament reglat sense haver aconseguit els objectius previstos en l'Educació Secundària Obligatòria o que presente necessitats educatives especials associades a condicions personals de discapacitat o trastorns greus de conducta que hagen impedit la consecució d'estos estudis secundaris, amb la finalitat última de facilitar la inserció sociolaboral d'estos col·lectius.  
Segons el que es disposa en l'article 30.1 i 2 de l'esmentada ordre, correspon a la conselleria amb competències en matèria d'educació, a través de la direcció general competent, autoritzar els programes formatius de qualificació bàsica en qualsevol de les seues modalitats. Esta autorització per a impartir els programes estarà desvinculada de la subvenció pública d'estos.  
Esta resolució regula el procediment d'autorització o renovació per als ens territorials (municipis i províncies), mancomunitats, institucions sense ànim de lucre i centres docents privats i privats específics d'educació especial, que desitgen impartir programes formatius de qualificació bàsica en el curs 2024-2025.  
Segons l'article 12 del Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, correspon a la Direcció General de Formació, entre altres funcions, promoure el desenvolupament de la formació professional adequant-la a les necessitats socioproductives, amb la finalitat de donar resposta al teixit productiu de la Comunitat Valenciana i elevar els nivells d'ocupabilitat.  
Per tot això, i fent ús de les atribucions conferides per l'article 12.1 del Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació (DOGV 9661, 14.08.2023), i l'article 30 de l'Ordre 73/2014, de 26 d'agost, de la Conselleria d'Educació, Cultura i Esport, per la qual es regulen els programes formatius de qualificació bàsica a la Comunitat Valenciana, resolc:  
  
Primer. Objecte i àmbit d'aplicació  
1. La present resolució té com a objecte regular el procediment d'autorització o renovació per a impartir en el curs 2024-25 programes formatius de qualificació bàsica (PFQB), en les seues dues modalitats, ordinària i adaptada a persones amb necessitats educatives especials permanents.  
2. Els programes poden ser impartits per ens territorials (municipis i províncies), mancomunitats, institucions sense ànim de lucre i centres docents privats i privats específics d'educació especial.  
  
3. Podran sol·licitar la renovació tots els centres que estigueren autoritzats el curs escolar 2023-2024.  
3. L'autorització administrativa es concedirà per un curs acadèmic.  
  
  
Segon. Termini i forma de presentació de les sol·licituds  
1. El termini de presentació de les sol·licituds serà del 8 de gener al 25 de febrer de 2024, ambdós inclusivament. L'incompliment d'este termini determinarà l'exclusió del procediment.  
2. Es presentaran tantes sol·licituds d'autorització o renovació com programes a autoritzar.  
La tramitació i presentació de sol·licituds es realitzarà exclusivament en:  
https://www.gva.es/inicio/procedimientos'id\_proc=22691  
La tramitació la realitzarà la persona titular de l'entitat o organisme, o la persona representant autoritzada, identificada en el sistema de gestió de la representació de l'Agència de Tecnologia i Certificació Electrònica de la Comunitat Valenciana.  
3. La documentació es presentarà en format pdf a l'efecte de tramitació telemàtica, en particular els documents signats electrònicament.  
4. La presentació de la sol·licitud per altres mitjans diferents dels previstos determinarà l'exclusió d'ofici del procediment. No es tindrà en compte la documentació aportada per altres mitjans diferents a l'exposat.  
5. Les notificacions de l'Administració s'efectuaran en l'adreça electrònica que figure en la sol·licitud presentada.  
  
Tercer. Renovació i noves autoritzacions  
1. Per a impartir un PFQB en el curs 2024-25, es requereix autorització prèvia de la Direcció General de Formació Professional, després de la sol·licitud prèvia de l'interessat.  
2. Se sol·licitarà la renovació de l'autorització dels programes prèviament autoritzats en el curs 2023-24, i dels que no s'hagueren posat en funcionament per falta d'alumnat.  
3. Se sol·licitarà l'autorització per a impartir programes que no han estat autoritzats en el curs 2023-24.  
  
Quart. Documentació de noves autoritzacions  
1. Sol·licitud d'autorització, disponible en la pàgina web del procediment de sol·licitud.  
2. Projecte socioeducatiu.  
3. Les entitats territorials presentaran un certificat de l'acord de l'òrgan competent que autoritze la sol·licitud, datat dins del termini de presentació de sol·licituds.  
4. La resta de les entitats aportaran CIF i aquella documentació que acredite la capacitat de representació del sol·licitant.  
5. Certificat de compliment de l'adequació de les instal·lacions, de l'equipament i de les condicions mediambientals i sanitàries, signat per un arquitecte tècnic o arquitecta tècnica, així com el que s'estableix en l'article 46.1 apartats a i b del Reial decret 1147/2011, de 29 de juliol.  
  
6. Relació d'un mínim de tres empreses amb les quals l'entitat haja establit contacte per a la formació en empreses.  
  
Cinqué. Documentació de renovació de l'autorització   
1. Sol·licitud de renovació, disponible en la pàgina web del procediment de sol·licitud.  
2. Projecte socioeducatiu.  
3. Certificat del representant legal de l'entitat, en el qual conste que no ha existit cap variació en les condicions certificades per l'arquitecte tècnic o arquitecta tècnica respecte del compliment de l'adequació de les instal·lacions, de l'equipament i de les condicions mediambientals i sanitàries, sempre que la data de l'esmentat certificat no siga superior a cinc anys en el moment de sol·licitud de la renovació; en cas contrari, s'aportarà nou certificat d'adequació d'instal·lacions, en els termes establits en l'apartat quart, punt 5, anterior.  
  
4. Relació d'un mínim de tres empreses amb les quals l'entitat haja establit contacte per a la formació en empreses.  
5. Informe de la Inspecció d'Educació segons model normalitzat (annex II), remés per l'inspector de zona corresponent.  
  
Sisé. Contingut i característiques del projecte socioeducatiu  
1. Estarà disponible en la pàgina web de tramitació de la sol·licitud, en l'apartat de «Formularis».  
2. Ha d'estar adequadament emplenat i justificat.  
3. Haurà de complir el que s'estableix en l'Ordre 73/2014, de 26 d'agost, de la Conselleria d'Educació, Cultura i Esport, reguladora dels PFQB.  
4. Ha de contindre el disseny d'almenys una qualificació professional completa de nivell 1 del Catàleg Nacional de Qualificacions Professionals.  
5. Cada programa podrà incloure mòduls específics corresponents a més d'una qualificació professional, però en tot cas haurà de permetre l'obtenció d'almenys una qualificació completa de nivell 1.  
6. En el cas que hi haja un títol de Formació Professional de grau bàsic que preveja les unitats de competència d'una qualificació de nivell 1 del Catàleg Nacional de Qualificacions Professionals, el currículum dels mòduls professionals associats a esta serà el que s'ha establit en el currículum d'este títol.  
  
Seté. Esmena  
1. Es podrà requerir documentació o aclariments a l'entitat sol·licitant, perquè en 10 dies hàbils atenga el requeriment; si no ho fa, es considerarà que desisteix de la sol·licitud, d'acord amb el que es preveu en l'article 68 de la Llei 39/2015, d'1 d'octubre, del procediment administratiu comú de les administracions públiques.  
2. En el cas que es produïsca l'exclusió d'alguna entitat sol·licitant, la resolució d'autorització o renovació recollirà esta circumstància a l'efecte de notificació, amb indicació dels motius de l'exclusió. Esta resolució es publicarà en el Diari Oficial de la Generalitat Valenciana.  
  
3. Els actes administratius que afecten la totalitat de les entitats interessades es podran publicar en la pàgina web de la Conselleria d'Educació, Universitats i Ocupació, de conformitat amb l'article 45.1.b de la Llei 39/2015.  
  
Huité. Normes generals sobre la realització dels programes  
1. Els programes seran organitzats i impartits pel mateix sol·licitant, i no se n'admetrà la subcontractació, sense perjudici que es puguen contractar serveis professionals per a la impartició del programa formatiu.  
  
2. En tot moment, la realització s'ajustarà a la regulació continguda en l'Ordre 73/2014, de 26 d'agost, a les condicions que donen lloc a l'autorització i, en allò que no contradiga cap de les anteriors, al projecte socioeducatiu d'actuació.  
  
Nové. Ràtios màximes i mínimes  
1. En els PFQB ordinaris, el nombre màxim d'alumnes serà de 15.  
  
En els PFQB adaptats a persones amb necessitats educatives especials permanents, el nombre màxim d'alumnes serà de 12.  
  
2. No obstant això anterior, en la modalitat ordinària es podrà integrar alumnat amb necessitats educatives especials permanents fins a un màxim de dos per programa, reduint-se el nombre màxim d'alumnes en dos per cada persona amb necessitats educatives especials permanents.  
  
3. El nombre mínim d'alumnes en cada modalitat, per a autoritzar el grup, està recollit en l'article 16 de l'Ordre 73/2014, de 26 d'agost.  
  
  
Desé. Obligacions de les entitats autoritzades  
1. Sotmetre's a la supervisió de l'inici i desenvolupament dels programes per la Inspecció d'Educació. En cas de detectar qualsevol anomalia, l'esmentada inspecció informarà la direcció general amb competències en matèria de formació professional.  
2. Mantindre en funcionament el programa fins a la seua completa realització.  
3. Sol·licitar autorització expressa de qualsevol variació substancial en el desenvolupament del programa a la Direcció General de Formació Professional.  
4. Aportar els recursos necessaris per al desenvolupament del programa.  
5. Contractar el professorat que complisca els requisits exigits per la normativa vigent, per a la impartició dels programes autoritzats.  
  
6. Els requisits de titulació del professorat són els establits en l'article 20.2 i 20.4 de l'Ordre 73/2014, de 26 d'agost.  
No obstant això, els mòduls professionals específics associats a unitats de competència podran ser impartits per experts d'acreditada competència en la família professional corresponent i amb experiència en la formació de joves. Per al compliment d'estos requisits es requereix, amb caràcter simultani:  
a) Experiència laboral acreditada de l'expert d'un mínim de dos anys en l'àmbit de la unitat de competència a què estiga associada el mòdul, d'acord amb el certificat de professionalitat corresponent, aportant-hi informe de vida laboral i certificat d'empresa on s'indique l'activitat realitzada.  
b) Experiència docent contrastada d'almenys 400 hores en els últims set anys en formació professional per a l'ocupació o del sistema educatiu; o formació en metodologia didàctica (certificat de professionalitat de formador ocupacional o certificat de professionalitat de docència de la formació professional per a l'ocupació, o equivalents).  
7. Subscriure i estar al corrent del pagament de les assegurances d'accidents i de responsabilitat civil específiques per al programa que reculla la cobertura de l'alumnat, formadors i docents, mitjançant l'aportació de la pòlissa de l'assegurança o la carta de garantia.  
L'entitat estarà obligada a mantindre la cobertura d'estes assegurances durant tot el període de desenvolupament del programa, inclòs els períodes de formació en empresa.  
L'assegurança d'accidents de l'alumnat es contractarà des de l'inici del programa i fins a la seua finalització, inclòs el període de formació en empresa, i comprendrà l'accident in itinere, la relació d'alumnat, sempre sense franquícia i almenys amb la cobertura següent:  
a) Assistència mèdica, farmacèutica i hospitalària per quantia il·limitada de qualsevol accident durant l'horari d'activitat formativa i acadèmica, incloent-hi el temps necessari per al desplaçament de l'alumne o alumna des de la seua residència habitual al lloc d'impartició i realització de la formació en empreses. El desplaçament haurà de cobrir qualsevol mitjà de locomoció.  
b) Indemnització mínima de 12.020 € per defunció i de 24.020 € per invalidesa permanent i absoluta, derivats d'un accident en el desenvolupament del programa, inclòs el període de formació en empreses, o en el desplaçament al lloc d'impartició i de realització de la formació en empreses.  
9. Obtindre el certificat negatiu del Registre Central de Delinqüents Sexuals tant dels docents del programa com de les persones instructores al càrrec de les quals estiga l'alumnat menor d'edat, amb anterioritat a la realització de les activitats formatives i de formació en empreses, Estos certificats seran custodiats per les mateixes entitats.  
  
10. Realitzar la gestió documental del desenvolupament del programa formatiu, mitjançant l'aplicació informàtica ITACA. El paper de supervisió d'este compliment l'exercirà la Inspecció d'Educació qui exercisca el paper de supervisió d'este compliment, que podrà condicionar l'autorització en posteriors convocatòries segons els informes realitzats.  
11. La falta de comunicació en els terminis esmentats o l'incompliment de les obligacions establides en els apartats anteriors comportarà la revocació de l'autorització o renovació concedida, llevat que esta omissió siga deguda a causes imprevistes, degudament justificades i comunicades en el moment en què es produïsquen.  
  
Onzé. Renúncies  
En el termini de 15 dies, a partir de la data d'inici del programa segons calendari escolar, les entitats podran presentar la seua renúncia a la realització de l'activitat autoritzada, mitjançant un escrit en què s'al·leguen les causes de l'esmentada renúncia i signat pel seu representant legal.  
  
Dotzé. Supervisió de la Inspecció d'Educació  
La Inspecció d'Educació vetlarà per la realització dels PFQB d'acord amb la seua autorització i normativa reguladora, atenent les seues particularitats.  
  
Tretzé. Memòria  
En finalitzar el programa, l'equip docent elaborarà una memòria que formarà part de la memòria del centre, que s'incorporarà a l'aplicació ITACA i serà supervisada per la Inspecció d'Educació, segons el que es disposa en l'article 31 de l'Ordre 73/2014, de 26 d'agost.  
  
  
Catorzé. Producció d'efectes  
Esta resolució tindrà efectes des de l'endemà de la seua publicació en el Diari Oficial de la Generalitat Valenciana.  
  
De conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra esta resolució, que posa fi a la via administrativa, les persones interessades podran interposar un recurs potestatiu de reposició o plantejar directament un recurs contenciós administratiu en els terminis i davant els òrgans que s'indiquen a continuació:  
a) Recurs potestatiu de reposició davant el conseller d'Educació, Universitats i Ocupació en el termini d'un mes a comptar de l'endemà de ser publicada.  
b) Recurs contenciós administratiu davant el Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.  
  
València, 14 de desembre de 2023.- La directora general de Formació Professional: Marta Armendia Santos.